હું એ શીખ્યો છું કે, તમે કંઈ પણ ગ્રાન્ટેડ ન લઈ શકો. ટોપ પર રહેવા માટે તમારે ફાઇટ આપવી પડે. કમનસીબ ઘટનાઓમાંથી બહાર આવવા માટે તમારે લડત આપવી પડે. વળી, જે એક ચેલેન્જ છે. મારા માટે નહીં પણ અન્ય એક્ટર્સ માટે એ ચેલેન્જિંગ છે કે, તમે મુશ્કેલીમાં મુકાયા હોય તો પણ તમારે તમારી ફિલ્મને પ્રમોટ કરવા માટે બહાર નીકળવું પડે અને તમારી હીરોઇન્સ સાથે રોમાન્સ કરવો પડે. તમે ટીવી પર હોય ત્યારે તમારે હસવું પડે અને મજાક કરવી પડે. લોકોને તો એમ જ લાગે કે આને તો કોઈ ફરક પડતો નથી. તેઓ સમજતા નથી કે, આ તો અમારું કામ છે. તમે ગમે તેટલા મુશ્કેલીમાં મુકાયા હોય, પણ શોટ તો બરાબર જ આપવો પડે. તમે ખૂબ પીડા અનુભવી રહ્યા હોય તો પણ તમારે શોમાં લોકોને હસાવવા પડે. ઉદાહરણ તરીકે જ્યારે અરબાઝ ખાનને સમન્સ (આઇપીએલમાં સટ્ટા કેસમાં) બજાવવામાં આવ્યા હતા ત્યારે મારે ‘રેસ 3' માટેની પ્રેસ કોન્ફરન્સ એટેન્ડ કરવી પડી હતી. તમે કેટલી પીડા અનુભવી રહ્યા છો એ તમે બતાવી ન શકો. લોકોએ ટીવી કે સોશિયલ મીડિયા પર તમને જોવા માટે ખાસ સમય ફાળવ્યો હોય છે.